Rasmus Prehn (S), 2006-11-16:
Det har været vigtigt at sikre de bedst tænkelige vilkår for vores universiteter.
Derfor hilser vi også den her forespørgsel meget velkommen; der har nemlig været rejst en række kritikpunkter både af den gældende universitetslov og af de sammenlægninger på universitetsområdet, der er sket.
Derfor har vi fra socialdemokratisk side sagt, at det er nødvendigt at tage de her problemstillinger alvorligt.
Vi skal lytte til det.
Vi vil meget gerne deltage i debatten her i Folketinget, hvor vi kan finde frem til nogle måder, som vi kan gøre det bedre på.
Så vi hilser den her forespørgselsdebat indkaldt af Enhedslisten meget velkommen.
Det er en rigtig god idé.
Jeg vil gerne sige med hensyn til sammenlægningerne på universitetsområdet: Socialdemokratiet er jo forligspart på universitetsområdet, og vi har sådan set sagt fra starten, at vi godt kunne se noget positivt i, at de steder, hvor man ad frivillighedens vej kunne se, at der var mulighed for at skabe noget synergi, kunne man lægge sig sammen.
Hvad vi derimod ikke har været så optaget af, har været regeringens optagethed af, at stort nødvendigvis var godt.
Vi har set i udlandet, at nogle af de universiteter, der klarer sig allerbedst, ikke nødvendigvis er dem, som er størst.
Derfor har vi syntes, at der har været noget lidt fjollet i den måde, regeringen har ført sig frem, at jo større jo bedre.
Vi ville sådan set gerne fra socialdemokratisk side have været mere involveret i den proces, der har været omkring sammenlægningerne, for vi tror, at vi kunne have fået en bedre og en sundere proces på sammenlægningsområdet, hvis Socialdemokratiet som forligspart havde været med meget tidligere i forløbet.
Det har vi gjort klart over for vores forligsparter.
Men jeg vil gerne sige, at da vi så endelig kom med i forløbet og virkelig fik gjort klart, at for os var det vigtigt, at det med frivilligheden skulle stå til troende, synes vi også, at det faktisk er lykkedes Socialdemokratiet at sætte nogle gode, solide fingeraftryk i retning af, at det er frivilligheden, der råder.
Der gik vi ind fra socialdemokratisk side og sagde: Lad os nu lytte til bestyrelserne.
Lad os nu tage det, som de siger, alvorligt.
Det skete så også.
SFI fik lov at fortsætte som en selvstændig institution.
Det var det samme med Arbejdsmiljøinstituttet.
Det var det samme med GEUS, og det var det samme med IT-Universitetet.
Det er vi rigtig glade for, og det er vi rigtig stolte over, og derfor tror vi også på, at de fusioner, der er sket nu, kan bibringe en masse synergi og netop sikre, at vi kan få mere uddannelse, større international gennemslagskraft på forskningsområdet, mere innovation og erhvervssamarbejde, tiltrækning af flere EU-midler og fortsat kompetent myndighedsudøvelse.
Vi tror, der er en række gode ting i det her.
Og vi tror, at det, at Socialdemokratiet som forligspart har været med til at bide regeringen i haserne og har holdt kritikken virkelig højt, har været rigtig, rigtig godt.
Derfor synes vi selvfølgelig, at det er bekymrende, når f.eks. politikere går ud og kritiserer forskere og siger, at de ikke skal blande sig i det og det.
Vi synes også, at det er beskæmmende, når regeringen sammen med Dansk Folkeparti vedtager, at der skal laves islamforskning, og prøver at styre det rent politisk.
Det tager vi afstand fra.
Og vi håber, at det, at vi har fået den her passage med i forslaget til vedtagelse, gør, at regeringen en anden gang vil tænke sig ekstra grundigt om.
Det understreger i øvrigt også pointen om, hvor vigtigt det er, at Socialdemokratiet er med som forligspart på det her område, således at regeringen ikke får lov til – alene sammen med Dansk Folkeparti – at lave den slags ulykker.
Det er vi meget optagede af.
Endelig har det været vigtigt for os – når den her kritik af bl.a. universitetsloven har været rejst på baggrund af en spændende undersøgelse, der har været offentliggjort i Information – at sige: Vi vil gerne have det her undersøgt ordentligt.
Vi vil gerne have det sat under lup.
Vi er rigtig, rigtig glade for, at det så er lykkedes Socialdemokratiet at komme med i den fælles tekst sammen med regeringen, så regeringen er forpligtet til, at der i 2009 bliver lavet en evaluering af den akademiske debat og af medarbejderes og studerendes indflydelse
Jeg vil så sige, at jeg i mellemtiden personligt vil være garanten for hver gang at bringe det op i forligskredsen, hvis nogle føler, at deres forskningsfrihed eller deres ret til at debattere er blevet krænket, og sikre, at vi undgår den slags situationer.
Det er rigtigt, at vi med hensyn til fusioner har lyttet til De Radikales fru Charlotte Fischer, som har foreslået, at man laver en evaluering.
Det er vi selvfølgelig glade for at vi har fået med i det fælles forslag til vedtagelse, som foreligger her.
Så alt i alt er jeg glad for, at Socialdemokratiet har brugt sin indflydelse og ikke bare har råbt op og kritiseret, men konkret er gået ind og har fået indflydelse i et forlig sammen med regeringen, sådan at vi kan sikre, at der sker noget, frem for at der bare bliver råbt op.